Zahvaljujem. Dakle, ja bih u ime kluba zatražio stanku s obzirom da bi željeli ukazati na stanje u mljekarstvu. Sada u deset sati u Ministarstvu poljoprivrede održat će se jedan vrlo važan sastanak o kojem ovisi budućnost proizvodnje mlijeka u Hrvatskoj pa bi željeli o tome kratko izvijestiti hrvatsku javnost. Hvala.
Odobravam stanku od deset minuta. Hvala. STANKA U 9,35 SATI. [[NASTAVAK NAKON STANKE U 9,40 SATI]] Nastavljamo sa radom. Zastupnik Lacković iz stranke Rada i solidarnosti zatražio je stanku. Molio bih zastupnica Lackovića da obrazloži razlog.
Zahvaljujem predsjedniče, cijenjene kolegice i kolege. Evo u ova 3 dana mi ćemo proći cijeli set zakonskih prijedloga i rješenja kojima se uređuju određena pitanja vezano na primanja plaće zaposlenih i poduzetnika. A onima kojima se ovaj set zakona ne dotiče a izloženi su izuzetnom jednom tržišnom riziku su proizvođači i prerađivači mlijeka u RH. Danas u 10 sati u Ministarstvu poljoprivrede održava se jedan vrlo značajan sastanak stručnog savjeta za praćenje stanja u proizvodnji i preradi mlijeka koji mora donijeti hitne mjere, hitne odluke da se zaustavi ovaj nevjerojatan trend, ja ću reći i javašluk odnosa prema poljoprivrednicima, prema onima koji ne traže da im se stvori radno mjesto niti da im se pripremi bilo kakva zona. Oni traže samo poštene i fer uvjete poslovanja a oni su od 2006. godine spali, slušajte me molim vas, sa 38 tisuća 145 isporučitelja mlijeka na 2015. 9948 isporučitelja. U rujnu ove godine bilo je 7 tisuća isporučitelja. Hrvatska svojom proizvodnjom jedina u Europskoj uniji ne pokriva svoje potrebe i trenutno se nalazi na 59% potrebne proizvodnje za vlastite potrebe, sve ostalo uvozi. Ove podatke meni je pripremila i zamolila za ovaj … [[Govornik se ne razumije.]] udruga obiteljskih poljoprivrednih gospodarstava Hrvatski život i proizvođačka organizacija Udruga mljekara Drava-Sava. Oni slušaju da će se otpisivati potraživanja banaka, nenaplativa, oni mole da se svim onim proizvođačima mlijeka koji su zaduženi kod HBOR-a također oslobodi vraćanje dugova koje ne mogu sanirati i da se prestane sa praksom kakva se do sada provodila. A to je na vaše znanje da je u RH otvorena aplikacija, natječaj da se jave svi oni koji žele smanjiti, dakle pokrivamo ni 60% jedini a želimo još smanjivati našu proizvodnju i to sredstvima EU sufinanciramo sa kunu i 4 lipe po litri ili 0,14 eurocenti. Pa da li smo mi ljudi normalni? 60% proizvodimo i sada sufinanciramo da se proizvodi još manje. Za usporedbu ja ću reći da jedan podatak da je u 9 mjeseci Lactalis iskazao neto dobit od 90 milijuna kuna. Za vašu usporedbu ću reći i podatak da recimo Lidl i Kaufland imaju cijene mlijeka u Austriji 5,6 kuna, u Sloveniji 4 kune a u Hrvatskoj 2 kune i 89 lipa. Pa ću vam reći još jedan zanimljiv podatak a to je da je hrvatska proizvodnja mlijeka pala 21% dok je svugdje u Europi rasla. Republika Slovenija proizvodi više mlijeka nego RH a Austrija 6 puta više nego RH. Dakle cijena najniža u maloprodaji u Njemačkoj vam je mlijeka 4 kune i 18, u Srbiji 4,21, u Sloveniji 4,95, u Austriji 5,71, u Francuskoj 6,17 lipa, u Hrvatskoj 2,89. Na što vam ovo miriši? Mislim da su podaci vrlo jasni, mislim da su mjere koje bi trebalo uvesti vrlo jednostavne, treba uvesti fer cijenu. Znači ono što imaju ostale zemlje EU a to je pod broj 1. da ne može biti cijena litre vode skuplja od litre mlijeka. I s druge strane da PDV koji se trenutno naplaćuje od 5% na mlijeko da on se direktno transferira proizvođačima mlijeka. Vi ste imali sektor od 38 tisuća proizvođača, trenutno ih imate 7, ne pokrivate 60% proizvodnje a vidite da postoje otkupljivači mlijeka koji iskazuju enormne dobiti i imate netransparentno poslovanje trgovačkih lanaca koje dampinškim cijenama uništavaju našu proizvodnju. Između ostaloga nemate ispravno deklariranje mlijeka koje se deklarira kao hrvatsko a zapravo predstavlja razrijeđeni supstrat u omjeru 1:10, dakle pijemo hrvatsko mlijeko. I trenutno Hrvatska stimulira uvoz goveda iz Rumunjske za 1500 do 2000 kuna po grlu dok se proizvodnja simentalca u Hrvatskoj ne stimulira sa 0 kuna, došli su na ideju proizvođači iz Mađarske da ostvare poticaje u svojoj zemlji uvozom iz Rumunjske a onda ih ponovno uvezu u RH, zadrže 150 dana u hrvatskoj tvrtki koju bi osnovali i uzmu još jedanput poticaj. Molim da ministar poljoprivrede gospodin Tolušić dobije punu potporu u Vladi i da počnemo rješavati ove goruće probleme u poljoprivredi jer mi imamo prostora, ne u izvozu koliko u smanjenju uvoza a mislim da je poljoprivreda i proizvodnja mlijeka najočitiji primjer i mogao bi biti ogledni primjer rješenja ostalih problema. Hvala na pozornosti.
Zahvaljujem zastupniku Lackoviću.